BE miraton fonde për punësimin e të rinjve
Në Evropë ka rreth 5.6 millionë të rinj të papunë
Bashkimi Evropian ka rënë dakord për një fond disa miliarda dollarësh në përgjigje të krizës së papunësisë ndër të rinjtë që ka çuar në paralajmërime për një brez të humbur. Edhe pse BE-ja po kalon nëpër një krizë ekonomike, planet e saj për zgjerimin vazhdojnë me bisedimet zyrtare me Serbinë që janë caktuar për muajt e ardhshëm. Korrespondenti i Zërit të Amerikës, Henry Ridgwell, na informon nga Londra. Në Spanjë dhe në Greqi papunësia mes të rinjve nën moshën 25 vjeçare është mbi 50 përqind. Në Portugali, çdo ditë shikon radhë të gjata jashtë konsullatave të Angolës dhe Brazilit, pasi të rinjtë përpiqen të gjejnë një jetë më të mirë në ish kolonitë portugeze. Kjo është një prirje regresive, thotë John Springford i Qendrës për Reformën Evropiane. Në takimin e tyre të Brukselit javën e kaluar (të premten, 28 qershor), udhëheqësit e Bashkimit Evropian ranë dakord për një fond shpenzimesh prej 7.8 miliardë dollarësh për dy vjetët e ardhshëm në përgjegje të papunësisë mes të rinjve. Herman Van Rompuy është president i Këshillit të Evropës. Në Evropë ka rreth 5.6 millionë të rinj të papunë dhe vetëm fondet nuk do të jenë të mjaftueshme, thotë ekonomisti John Springford. Komisionerët evropianë e përshkruan javën e kaluar si një javë të mirë për BE-në, pasi arritën marrëveshje për buxhetin 7-vjeçar prej 1.25 trillionë dollarësh të bllokut, duke u dhënë kështu fund debateve disa muajore të vendeve anëtare”. Kroacia hyri në Bashkimin Evropian më një korrik (2013), ndërsa udhëheqësit e BE-së ranë dakord të premten (28 qershor) të fillojnë bisedimet për anëtarësimin e Serbisë, jo më vonë se janarin e vitit të ardhshëm. Presidenti i Komisionit Evropian e vlerësoi marrëveshjen. Me rëndësi për procesin e anëtarsimit të Serbisë ka qënë gatishmëria e qeverisë serbe për të negociuar, thotë James Ker-Lindsay i Shkollës Ekonomike të Londrës. Ndërkohë, Letonia fitoi miratimin të premten (28 qershor) për të hyrë në eurozonë më 1 janar 2014, duke u bërë kështu vendi i 18-të i Eurozonës.